# Zmluva o DIELO

uzatvorená v zmysle § 536 a nasl. zákona č. 513/1991 Zb. Obchodný zákonník v znení neskorších predpisov

Číslo zmluvy Zhotoviteľa:

Číslo zmluvy Objednávateľa:

## Zmluvné strany

## Názov: Banskobystrický samosprávny kraj

Sídlo: Námestie SNP 23, 974 01 Banská Bystrica

Štatutárny orgán: Mgr. Ondrej Lunter, predseda samosprávneho kraja

IČO: 37 828 100

DIČ: 2021627333

Bankové spojenie: Štátna pokladnica

IBAN: SK32 8180 0000 0070 0030 0064

(ďalej aj ako „**Objednávateľ**“)

# a

## Obchodné meno:

Sídlo:

Štatutárny orgán:

IČO:

DIČ:

Zápis v Obchodnom registri:

Bankové spojenie:

IBAN:

(ďalej aj ako „**Zhotoviteľ**“)

(ďalej spoločne aj ako „**Zmluvné strany**“)

uzatvárajú zmluvu s nasledovným znením:

**1 Definície a výkladové pravidlá**

**1.1 Definície**

Nasledujúce slová/slovné spojenia uvedené kdekoľvek v Zmluve s veľkým začiatočným písmenom majú v Zmluve v akomkoľvek gramatickom tvare a v singulári aj v pluráli nasledovný význam:

**Autorské podklady** – akékoľvek štúdie, projektové dokumentácie, výkresy, databázy, vyhotovenia alebo iné diela, ktoré budú použité ako Podklady, z ktorých bude Dielo vychádzať alebo ktoré budú spracované v súvislosti s Dielom alebo ktoré bude Zhotoviteľ na účely vyhotovenia Diela inak užívať, ktoré v čase ich použitia požívajú alebo môžu požívať autorskoprávnu ochranu podľa Autorského zákona alebo inú ochranu z obdobných práv duševného vlastníctva.

**Autorský zákon** – zákon č. 185/2015 Z. z. Autorský zákon v znení neskorších predpisov

**BBSK –** Banskobystrický samosprávny kraj.

**Cena** – peňažné plnenie Objednávateľa v prospech Zhotoviteľa vrátane DPH, ktoré má Objednávateľ uhradiť ako cenu za Dielo Zhotoviteľovi za podmienok uvedených v Zmluve, najmä za podmienok podľa bodu 7.

**Dielo** – dielo spočívajúce vo vyhotovení:

* **projektu na určenie referenčných bodov pre umiestnenie SMART technológií na cestách II. a III. triedy v okrese Žiar nad Hronom** (ďalej len „**cesty**“), ktorý bude mapovať existujúci stav ciest, pre určenie bodov na umiestnenie SMART technológií na cestách, ktoré budú Objednávateľovi slúžiť za účelom vyhodnotenia stavu vozovky (ciest), a kontroly zvislého, vodorovného dopravného značenia a dopravných zariadení,
* **projektovej dokumentácie pre pasport ciest,** ktorá bude vyhotovená na základe projektu na určenie referenčných bodov pre umiestnenie SMART technológií na cestách,v ktorej budú zosumarizované údaje o kompletnom zvislom a vodorovnom dopravnom značení a dopravných zariadeniach na cestách, vrátane stavu vozovky, pomocou ktorých Objednávateľ určí na cestách použitie dopravného značenia, jeho osadenie, potrebu jeho výmeny alebo úpravy, určí (i) miesta a situácie, kde je nevyhnutná úprava vegetácie, (ii) miesta a situácie, kde je poškodené alebo nevyhovujúce dopravné značenie, (iii) vyznačenie nebezpečných miest, kde je nevyhnutné doplniť dopravné značenie a/alebo nevyhnutná úprava dopravného značenia, ktoré je v rozpore s platnou legislatívou. Projektová dokumentácia pre pasport ciest bude tvorená textovou časťou, tabuľkovou časťou a mapovou časťou,

ktoré budú vyhotovené v súlade, v rozsahu a za podmienok ich vykonania uvedených v Zmluve, ako aj akékoľvek ďalšie činnosti a ich hmotne alebo inak zachytiteľné výsledky, ak tieto akokoľvek vyplývajú zo Zmluvy a/alebo jej príloh alebo ak s týmito súvisia.

**DPH** – daň z pridanej hodnoty.

**GDPR** - Nariadenie Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov).

**Kontaktná osoba** – zamestnanec alebo iný zástupca Zmluvnej strany určený Zmluvnou stranou v Zmluve, ktorý je oprávnený zastupovať Zmluvnú stranu v záležitostiach súvisiacich s realizáciou predmetu Zmluvy, ako aj v akejkoľvek inej súvislosti s plnením podľa Zmluvy, pričom rozsah zastupovať Zmluvnú stranu môže byť obmedzený v bode 11.2 písm. (b) resp. (d).

**Kontaktné údaje** - údaje Zmluvných strán, na ktoré sa oznamuje Korešpondencia, ako sú uvedené v bode 11.2.

**Korešpondencia** - akékoľvek oznámenia, žiadosti, požiadavky, upozornenia, pokyny, návrhy, správy, reklamácie, uplatnenia, súhlasy/nesúhlasy, schválenia/odmietnutia schválenia alebo akákoľvek iná komunikácia resp. úkon predpokladaný, vyžadovaný alebo povolený Zmluvou.

**Občiansky zákonník** - zákon č. 40/1964 Zb. Občiansky zákonník v znení neskorších predpisov.

**Obchodný zákonník** – zákon č. 513/1991 Zb. Obchodný zákonník v znení neskorších predpisov.

**Podklady** – akékoľvek národné a/alebo európske politiky a iné strategické dokumenty, vrátane strategických dokumentov Objednávateľa a s Objednávateľom susediacich krajín a susediacich regiónov, štúdie, analýzy, expertné stanoviská, aplikovateľné právne predpisy, právoplatné rozhodnutia súdov a/alebo správnych orgánov, autoritatívne usmernenia správnych orgánov, usmernenia a/alebo odporúčania expertných záujmových združení a súbory verejne dostupných dát alebo dát sprístupnených Zhotoviteľovi Objednávateľom, majúce podľa úvahy Objednávateľa relevanciu pre vykonanie Diela, alebo na ktoré Objednávateľ Zhotoviteľa upozorní počas Vykonávania Diela.

**Prekážka** – akákoľvek skutočnosť, ktorá bráni vykonaniu Diela v Termíne, najmä, nie však výlučne, okolnosti spôsobené vyššou mocou, a/alebo objektívna potreba naviac prác, ktoré Zmluvné strany ani pri vynaložení odbornej starostlivosti nemohli predpokladať pri uzatváraní Zmluvy a/alebo iná taká okolnosť vzniknutá na základe nového účinného všeobecne záväzného právneho predpisu alebo rozhodnutia správneho orgánu alebo súdu (napr. vydanie neodkladného opatrenia, predmetom ktorého bude nariadenie súdu prerušiť alebo zastaviť Vykonávanie Diela).

**Vykonávanie Diela** – akékoľvek a všetky inžinierske, projektové, posudkové, autorské, alebo iné odborné činnosti a postupy potrebné na vykonanie Diela Zhotoviteľom, výsledkom ktorých má byť riadne a včasné vykonanie Diela spôsobilého na použitie v súlade s hospodárskym cieľom Zmluvy podľa bodu 3.1.

**Termín** – termín odovzdania Diela podľa Zmluvy tak, ako je stanovený v bode 4.1 písm. (a).

**Verejné obstarávanie** - verejné obstarávanie Objednávateľa na predmet zákazky s názvom: „**Monitoring a pasport ciest II. a III. triedy v okrese Žiar nad Hronom**“ postupom zákazky s nízkou hodnotou v zmysle ust. § 117 Zákona o VO , vyhlásené vo Vestníku verejného obstarávania č. [•] dňa [•] pod značkou oznámenia [•].

**Zákon o cenách -** zákon č. 18/1996 Z. z. o cenách v znení neskorších predpisov

**Zákon o DPH** – zákon č. 222/2004 Z. z. o dani z pridanej hodnoty v znení neskorších predpisov

**Zákon OOÚ** – zákon č. 18/2018 Z. z. o ochrane osobných údajov a o zmene a doplnení niektorých zákonov v znení neskorších predpisov

**Zákon o nelegálnom zamestnávaní** – zákon č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov.

**Zákon o RPVS** – zákon č. 315/2016 Z. z. o registri partnerov verejného sektora a o zmene a doplnení niektorých zákonov.

**Zákon o slobode informácií** – zákon č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií).

**Zákon o účtovníctve** – zákon č. 431/2002 Z. z. o účtovníctve v znení neskorších predpisov.

**Zákon o VO** - zákon č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov.

**Zmluva** – táto zmluva o dielo.

**1.2 Výkladové pravidlá**

 Zmluvné strany sa dohodli na nasledovných výkladových pravidlách:

(a) Ak sa ktorýkoľvek z v Zmluve výslovne uvedených a aplikovaných právnych predpisov stane počas trvania Zmluvy neúčinným, Zmluvné strany budú vykladať Zmluvu v dobrej viere a v súlade s dobrými mravmi tak, aby sa v Zmluve uvedené dojednania odkazujúce na použitie týchto právnych predpisov aplikovali (i) s ohľadom na nové platné a účinné právne predpisy, ktoré právny predpis podľa tohto ustanovenia Zmluvy nahradili, ak také existujú a (ii) s ohľadom na účel, s ktorým boli v Zmluve uvedené, účelom ich uvedenia v Zmluve je najmä zabezpečiť určitosť, predvídateľnosť, platnosť a transparentnosť touto Zmluvou založeného zmluvného vzťahu.

(b) Ak niektoré ustanovenia Zmluvy nie sú celkom alebo z časti platné alebo účinné alebo neskôr stratia platnosť alebo účinnosť, nie je tým dotknutá platnosť alebo účinnosť ostatných ustanovení Zmluvy. Namiesto neplatných alebo neúčinných ustanovení a na vyplnenie medzier sa použije právna úprava, ktorá, pokiaľ je to právne možné, sa čo najviac približuje zmyslu a účelu tejto Zmluvy.

(c) Nadpisy k jednotlivým bodom v Zmluve sú len informatívne a neslúžia na jej výklad.

(d) Všetky prílohy Zmluvy tvoria jej neoddeliteľnú súčasť. V prípade akéhokoľvek rozporu medzi ustanoveniami Zmluvy a/alebo znením jednotlivých bodov Zmluvy s ustanoveniami a/alebo znením príloh Zmluvy alebo ich častí, majú prednosť ustanovenia a/alebo znenie príslušných bodov Zmluvy. Neoddeliteľnou súčasťou Zmluvy sa stávajú aj písomné dodatky, ktoré Zmluvné strany podpíšu po tom, ako táto Zmluva nadobudne platnosť a účinnosť. Kdekoľvek sa v tomto zmluvnom vzťahu spomína Zmluva, má sa za to, ak z príslušného ustanovenia zjavne nevyplýva inak, že sa Zmluvou myslí nielen znenie tohto dokumentu, ale aj znenie všetkých príloh Zmluvy a jej dodatkov, ak boli uzatvorené.

(e) Pokiaľ v Zmluve nie je výslovne uvedené inak, odkazy na články alebo body sú odkazmi na články alebo body Zmluvy a odkazy na prílohy sú odkazmi na prílohy Zmluvy. Odkaz na ktorýkoľvek bod zahŕňa celý uvedený bod vrátane všetkých jeho prípadných podbodov a/alebo odsekov v ňom zahrnutých, a to aj v prípade, ak nie sú označené číslom alebo písmenom.

(f) Zmluva, jej interpretácia a vzťahy, ktoré vznikli na jej základe, sa riadia všeobecne záväznými právnymi predpismi účinnými na území Slovenskej republiky s tým, že Zmluvné strany sa dohodli, že použitie akéhokoľvek ustanovenia ktoréhokoľvek všeobecne záväzného právneho predpisu Slovenskej republiky, ktoré nie je kogentné, je výslovne vylúčené v rozsahu, v ktorom by jeho použitie mohlo meniť (či už úplne alebo čiastočne) význam, účel a/alebo interpretáciu ktoréhokoľvek ustanovenia Zmluvy a/alebo dokumentov vzniknutých na jej základe.

(g) Dni, ktoré Zmluva neoznačuje ako pracovné, sú kalendárne.

**2 VYHLÁSENIA ZHOTOVITEĽA**

2.1 Zhotoviteľ vyhlasuje, že je obchodnou spoločnosťou s právnou subjektivitou, ktorej predmetom podnikania je činnosť v rozsahu požadovanom k naplneniu záväzkov zo Zmluvy.

2.2 Zhotoviteľ vyhlasuje, že disponuje všetkými oprávneniami požadovanými aplikovateľnými právnymi predpismi účinnými na území Slovenskej republiky a vydanými príslušnými orgánmi verejnej moci potrebnými na splnenie podmienok Zmluvy a riadne a včasné vykonanie Diela.

2.3 Zhotoviteľ vyhlasuje, že je schopný Dielo vykonať riadne a včas podľa podmienok a požiadaviek Zmluvy; toto vyhlásenie Zhotoviteľa zohľadňuje aj odborné, personálne, technické, technologické, kapacitné a materiálne aspekty, ktoré bude vykonanie Diela požadovať; ak majú byť niektoré z týchto aspektov vykonávané subdodávateľsky, Zhotoviteľ vyhlasuje, že svojich subdodávateľov starostlivo zvolil s ohľadom na všetky tieto aspekty.

2.4 Zhotoviteľ vyhlasuje, že mu je známy rozsah plnenia podľa tejto Zmluvy, ako aj všetky ďalšie okolnosti majúce vplyv na plnenie Zmluvy a vykonanie Diela. V tejto súvislosti sa Zhotoviteľ nebude odvolávať na chybu alebo konanie v omyle, prípadne na to, že niektoré plnenia nie sú uvedené v Zmluve alebo jej prílohách, pokiaľ tieto chyby alebo omyly nespôsobil výlučne Objednávateľ jeho úmyselným konaním.

2.5 Zhotoviteľ vyhlasuje, že pred predložením jeho ponuky do Verejného obstarávania sa starostlivo oboznámil so všetkými Podkladmi, Zmluvou a požiadavkami na Dielo a zároveň sa zaväzuje na ich základe Dielo vykonať; Zhotoviteľ vyhlasuje, že v tejto súvislosti prekontroloval Podklady, ktoré Objednávateľ označil vo Verejnom obstarávaní pre účely vykonania Diela a akýkoľvek rozpor, nejasnosť, chybu či prípadnú nekompletnosť alebo nedokonalosť v Podkladoch, ktorá má, alebo by mohla mať za následok vady, akúkoľvek odchýlku od zmluvne určeného štandardu či účelu plnenia podľa Zmluvy, alebo by mohla mať vplyv na výšku či obsah Ceny, Zhotoviteľ pred uzatvorením Zmluvy počas Verejného obstarávania uviedol, a žiadal jej vysvetlenie. Zhotoviteľ vyhlasuje, že je uzrozumený s tým, že akékoľvek jeho prípadné nároky spojené s nekompletnosťou alebo nedokonalosťou Podkladov, ktoré mohol označiť a/alebo uplatniť pred uzatvorením Zmluvy, avšak ich neoznačil a/alebo neuplatnil, uzatvorením Zmluvy zanikajú.

2.6 Zhotoviteľ vyhlasuje, že pred uzavretím Zmluvy dostatočne zvážil a s vynaložením odbornej starostlivosti a všetkého úsilia posúdil všetky do úvahy prichádzajúce riziká spojené s prevzatím záväzku na vykonanie Diela za podmienok podľa Zmluvy, v jeho ponuke predloženej do Verejného obstarávania vzal do úvahy komplexný rozsah materiálov, prác, služieb, správnych poplatkov, personálnych nákladov a iných nákladov potrebných na riadne vykonanie Diela v Termíne v súlade s podmienkami Zmluvy, s ktorej obsahom sa vopred riadne oboznámil, a akékoľvek a všetky takéto náklady starostlivo zahrnul do návrhu Ceny v ponuke, ktorú predložil do Verejného obstarávania, pričom do cenotvorby starostlivo zahrnul všetky práce, materiály a zariadenia potrebné na vykonanie Diela aj v prípade, ak neboli stanovené výslovne v opise predmetu zákazky, ale charakter Diela si také práce, materiály a zariadenia vyžaduje v súlade so Zmluvou.

**3 ÚČEL A PREDMET ZMLUVY**

**3.1 Účel a hospodársky cieľ Zmluvy**

Účelom Zmluvy je stanoviť práva a povinnosti Zmluvných strán a podmienky obchodného vzťahu medzi Zmluvnými stranami, ktoré sa budú aplikovať na vykonanie Diela Zhotoviteľom, a jeho odovzdanie Objednávateľovi. Hospodárskym cieľom Zmluvy pre Objednávateľa je rozmiestniť na Zhotoviteľom určených miestach na cestách (v súlade s projektom na určenie referenčných bodov pre umiestnenie SMART technológií na cestách) SMART technológie, vykonať zber údajov najmä o zvislom a vodorovnom dopravnom značení, dopravných zariadeniach a stave vozovky, a tieto údaje následne použiť pre vytvorenie pasportu ciest, ktorý bude podkladom pre schválenie určenia dopravného značenia príslušným cestným správnym orgánom, ako aj príslušným dopravným inšpektorátom a dopravným inžinierom.

**3.2 Predmet Zmluvy**

Predmetom Zmluvy je záväzok Zhotoviteľa**,** za podmienok v Zmluve stanovených**,** riadne a včas vykonať a odovzdať Objednávateľovi Dielo, a záväzok Objednávateľa takto riadne a včas vykonané Dielo od Zhotoviteľa prevziať, a zaplatiť mu zaň Cenu za podmienok, vo výške a spôsobom stanoveným v Zmluve.

**3.3 Špecifikácia predmetu Zmluvy**

(a) Zhotoviteľ sa zaväzuje v súlade so Zmluvou riadne a včas vyhotoviť pre Objednávateľa Dielo. Objednávateľ sa zaväzuje od Zhotoviteľa Dielo vyhotovené riadne a včas prevziať a zaplatiť Cenu v súlade s bodom 7.1.

**4 VYKONANIE DIELA**

**4.1 Termín**

1. Zhotoviteľ sa týmto zaväzuje, že Dielo v súlade s podmienkami podľa Zmluvy a v zmysle jej jednotlivých ustanovení odovzdá Objednávateľovi v Termíne, t.j. najneskôr **do 90 dní odo dňa nadobudnutia účinnosti Zmluvy.**
2. Ak z dôvodu vzniku Prekážok hrozí, že Zhotoviteľ nevykoná a/alebo neodovzdá Dielo v Termíne, Zhotoviteľ sa zaväzuje o tom bezodkladne informovať Objednávateľa. V oznámení Zhotoviteľ popíše vecnú a/alebo právnu povahu Prekážok a navrhne všetky možné opatrenia pre urýchlenie vykonania Diela tak, aby bolo riadne vykonané v Termíne (ďalej len „**osobitné opatrenia**“); Zhotoviteľ je na vlastné náklady povinný vykonať všetky opatrenia na to, aby bolo Dielo vykonané včas. Zmena Termínu podľa bodu 4.1. písm. (a) je možná len s predchádzajúcim písomným súhlasom Objednávateľa vo forme dodatku k Zmluve.
3. Akékoľvek náklady, ktoré vzniknú Zhotoviteľovi v dôsledku jeho omeškania s vykonaním Diela, znáša Zhotoviteľ, a tieto nie sú dôvodom na zmenu Ceny.
4. Ak nie je Dielo vykonané a odovzdané v Termíne z dôvodov výlučne na strane Objednávateľa, ktoré možno považovať za porušenie Zmluvy zo strany Objednávateľa, ktoré trvali viac ako 5 súvislých za sebou idúcich pracovných dní, má Zhotoviteľ nárok na náhradu preukázateľných a bezprostredne súvisiacich nákladov, ktoré mu v súvislosti s omeškaním Objednávateľa vznikli, ak predtým Objednávateľa na jeho omeškanie upozornil; Zhotoviteľ je takéto náklady povinný vyčísliť, vyúčtovať a uplatniť voči Objednávateľovi najneskôr do 30 dní od ich vzniku, inak sa na ne neprihliadne.

**(e)** **Osobitné opatrenia**

Ak Zhotoviteľ osobitné opatrenia podľa bodu b) vyššie neprijme a/alebo nevykoná alebo sa tieto ukážu ako nedostatočne účinné, a preto nedôjde k urýchleniu Vykonávania Diela a ak bude mať Objednávateľ dôvodné obavy z toho, že sa Zhotoviteľ ocitne v omeškaní s vykonaním Diela, Objednávateľ je oprávnený uskutočniť také opatrenia miesto Zhotoviteľa, vrátane odňatia vykonania akejkoľvek časti Diela Zhotoviteľovi, a zadania jeho vykonania tretej osobe (ďalej len „**nový zhotoviteľ**“), pričom odôvodnené náklady v súvislosti s takýmito opatreniami, vrátane prípadných nákladov Objednávateľa na obstaranie nového zhotoviteľa a/alebo právne služby, bude znášať v celom rozsahu Zhotoviteľ. Objednávateľ je oprávnený uplatniť, resp. si voči Zhotoviteľovi započítať takéto náklady, a to na základe osobitnej faktúry doručenej Zhotoviteľovi. Pre vylúčenie pochybností platí, že Objednávateľ je oprávnený započítať si takéto náklady voči Cene, prípadne osobitne požadovať úhradu všetkých zvýšených nákladov a výdavkov spojených s odňatím vykonania akejkoľvek časti Diela a jeho zadaním novému zhotoviteľovi (napr. rozdiel v cene odňatej časti Diela, ktorá bola následne novo obstaraná, vzniknuté škody, ďalšie vyvolané náklady, prípadné pokuty, a pod.). Ak Objednávateľ prijme takéto osobitné opatrenia, a uzatvorí zmluvu s novým zhotoviteľom, Zhotoviteľ sa zaväzuje na svoje náklady poskytnúť novému zhotoviteľovi bezodkladne akékoľvek a všetky údaje, listiny, licencie, alebo inú súčinnosť potrebnú na vykonanie odňatej časti Diela novým Zhotoviteľom. Zhotoviteľ nie je zbavený zodpovednosti za omeškanie bez ohľadu na to, či Objednávateľ oprávnenie na vykonanie osobitných opatrení podľa tohto bodu využije alebo nie.

**4.2 Všeobecné požiadavky na Dielo**

1. Zhotoviteľ sa týmto zaväzuje vykonať Dielo s odbornou starostlivosťou, na svoje náklady a na svoje nebezpečenstvo.
2. Zber údajov, ktoré sú potrebné pre riadne vykonanie Diela v súlade s touto Zmluvou, vykoná Zhotoviteľ, a to okrem iného aj formou fyzických ohliadok ciest.
3. Pri Vykonávaní Diela bude Zhotoviteľ postupovať samostatne, pričom je oprávnený, za podmienok podľa bodu 5, využiť na niektoré plnenia subdodávateľov. Dielo bude Zhotoviteľom vykonané v súlade s pokynmi a pripomienkami Objednávateľa.
4. Zhotoviteľ je povinný vykonať Dielo tak, aby (i) sa proces Vykonávania Diela uskutočnil v súlade s aplikovateľnými všeobecne záväznými právnymi predpismi účinnými na území Slovenskej republiky, technickými normami a odvetvovými štandardmi, najmä zákonom č. 8/2009 Z.z. o cestnej premávke a o zmene a doplnení niektorých zákonov, vyhláškou č. 9/2009 Z.z. ktorou sa vykonáva zákon o cestnej premávke a o zmene a doplnení niektorých zákonov, STN 01 8020, STN 73 6110, (ii) Dielo spĺňalo požiadavku na súlad s predpismi, normami a štandardami ako sú uvedené v časti (i) tohto bodu, (iii) Dielo bolo vykonané v súlade s hospodárskym cieľom Zmluvy uvedeným v bode 3.1., (iv) na jeho podklade bolo schválené určenie dopravného značenia na cestách príslušným cestným správnym orgánom, ako aj príslušným dopravným inšpektorátom a dopravným inžinierom. V prípade ak v dôsledku porušenia povinností Zhotoviteľa stanovených touto Zmluvou, nedôjde na podklade Diela k schváleniu určenia dopravného značenia v súlade s týmto bodom Zmluvy, Zhotoviteľ je na vlastné náklady povinný Dielo prepracovať, doplniť tak, aby táto podmienka vykonania Diela stanovená Zmluvou (t.j. schválenie určenia dopravného značenia na podklade Diela) bola splnená.
5. Dielo Zhotoviteľ vykoná tak, aby bolo zrozumiteľné a prehľadné, neobsahovalo vnútorné rozpory ani zrejmé nesprávnosti, a to ani v písaní a počítaní.
6. Zhotoviteľ vykoná Dielo tak, aby sa zabezpečilo, že aplikáciou Diela Objednávateľom nedôjde ku škodám na majetku Objednávateľa alebo tretích osôb; ak by k takýmto škodám malo alebo mohlo na základe odborného posúdenia Zhotoviteľa dôjsť, Zhotoviteľ bude túto skutočnosť Objednávateľovi najneskôr pri odovzdaní Diela indikovať.
7. Zhotoviteľ nie je oprávnený poskytnúť Dielo ani jeho časť tretím osobám bez predchádzajúceho súhlasu Objednávateľa.

**4.3 Podklady na vykonanie Diela a pokyny**

**(a) Autorské podklady**

Ak bude počas Vykonávania Diela alebo na jeho vykonanie potrebné použiť Autorské podklady, Zhotoviteľ sa zaväzuje zabezpečiť, že práva k akýmkoľvek a všetkým Autorským podkladom budú zo strany Zhotoviteľa pred ich použitím na účely vykonania Diela riadne vysporiadané, a že použitím Autorských podkladov Zhotoviteľ neoprávnene nezasiahne žiadnym spôsobom do autorských alebo obdobných práv tretích osôb. Náklady na vysporiadanie práv k Autorským podkladom znáša Zhotoviteľ.

 **(b)** **Pokyny Objednávateľa**

(i) Objednávateľ je oprávnený kontrolovať Vykonávanie Diela počas celej doby jeho vykonávania. Na tento účel sa Zmluvné strany najmä dohodli, že až do riadneho odovzdania Diela, Zhotoviteľ vždy raz za dva týždne zašle Objednávateľovi **správu o progrese (ďalej len „správa“)**. V správe uvedie Zhotoviteľ Objednávateľovi najmä (1) akékoľvek Prekážky, ak do dňa zaslania príslušnej správy vznikli alebo je dôvodná obava, že po tomto dni vzniknú; (2) stručnú informáciu o progrese prác na Diele, vrátane informácie o akýchkoľvek nezrovnalostiach medzi spracúvanými informáciami a akýchkoľvek požiadavkách na súčinnosť Objednávateľa, ak ju možno v zmysle Zmluvy rozumne očakávať a o akýchkoľvek okolnostiach dôležitých pre riadne a/alebo včasné vykonanie Diela; a (3) výzvu Objednávateľovi na udelenie pokynu, ak ju táto Zmluva predvída alebo je jej udelenie na riadne a/alebo včasné vykonanie Diela nevyhnutné. Za účelom kontroly Vykonávania Diela Zhotoviteľ kedykoľvek na požiadanie Objednávateľa taktiež Objednávateľovi bezodkladne zašle akékoľvek výstupy alebo Dielo v jeho rozpracovanom štádiu. Správu je Zhotoviteľ povinný zaslať Objednávateľovi ihneď po ukončení zberu údajov v súlade s bodom 4.2. písm. (b), ako aj ihneď po vyhotovení projektu na určenie referenčných bodov pre umiestnenie SMART technológií na cestách.

(ii) Ak Objednávateľ na základe správy alebo inak zistí, že Zhotoviteľ vykonáva Dielo v rozpore s jeho povinnosťami a záväzkami podľa Zmluvy alebo uplatniteľnými právnymi predpismi, je Objednávateľ oprávnený dožadovať sa toho, aby Zhotoviteľ **bezodkladne odstránil** vady vzniknuté vadným Vykonávaním Diela, a Dielo ďalej vykonával riadnym spôsobom. Ak Objednávateľ v pokyne určí spôsob takéhoto odstránenia, Zhotoviteľ je ním viazaný.

(iii) Objednávateľ je oprávnený udeliť Zhotoviteľovi pokyny aj v prípade, ak má dôvodné obavy týkajúce sa včasného a/alebo riadneho odovzdania Diela. Zhotoviteľ je takýmito pokynmi viazaný.

(iv) Zhotoviteľ je oprávnený žiadať Objednávateľa o udelenie pokynu vo veciach, ktoré Zmluva alebo zákon predvída.

(v) Ak má s vynaložením odbornej starostlivosti Zhotoviteľ dôvodne za to, že sú pokyny udelené Objednávateľom čo i len z časti nesprávne a/alebo nevhodné a/alebo sú v nich nezrovnalosti a/alebo sú inak nezrozumiteľné či nevykonateľné, je povinný na to Objednávateľa písomne upozorniť, a to bezodkladne, najneskôr však v správe o progrese zasielanej Objednávateľovi po udelení takéhoto pokynu. V upozornení Zhotoviteľ kvalifikovaným spôsobom uvedie, v čom má nesprávnosť, nevhodnosť, nezrovnalosť, nezrozumiteľnosť a/alebo nevykonateľnosť pokynu spočívať, spolu s návrhmi na opravu alebo úpravu pokynu. V prípade vyžiadania Objednávateľom Zhotoviteľ s odbornou starostlivosťou a zrozumiteľne doplní alebo vysvetlí svoje stanovisko a návrhy, a v prípade potreby na podnet Objednávateľa v ňom stanovenej lehote, uskutočnia Zmluvné strany poradu za účelom vysvetlenia veci. Proces možno opakovať, až kým nedôjde k dostatočnému objasneniu veci a možnosti Objednávateľa kvalifikovane rozhodnúť o ďalšom postupe vo veci. Následné stanovisko Objednávateľa je pre Zhotoviteľa záväzné a Zhotoviteľ sa zaväzuje postupovať v súlade s ním, ibaže by to priamo odporovalo zákazom uloženým aplikovateľnými predpismi verejného práva alebo na jeho základe. V rozsahu, v akom následné stanovisko Objednávateľa odporuje kvalifikovanému stanovisku Zhotoviteľa, znáša za nezdar alebo škodu zodpovednosť Objednávateľ, inak ju znáša Zhotoviteľ. Kým Objednávateľ neposkytne následné stanovisko, nie je Zhotoviteľ povinný postupovať v súlade s pokynmi Objednávateľa, avšak len v rozsahu kvalifikovaného upozornenia Zhotoviteľa, pričom Zhotoviteľ je na dobu, kým nedôjde k dostatočnému objasneniu veci, oprávnený prerušiť práce na Diele iba v nevyhnutnom rozsahu, ktorý preukázateľne bezprostredne súvisí s objasňovanou záležitosťou a aj počas tejto doby je povinný vynaložiť maximálne úsilie na to, aby nebolo inak ohrozené vykonanie Diela v Termíne.

(vi) Zhotoviteľ sa zaväzuje bez zbytočného odkladu po tom ako sa o tom dozvedel, informovať Objednávateľa o akýchkoľvek okolnostiach, ktoré môžu mať vplyv na zmenu alebo doplnenie alebo udelenie pokynov Objednávateľa.

(c) Objednávateľ je povinný doručiť Zhotoviteľovi pokyny, o ktoré Zhotoviteľ v súlade so Zmluvou požiadal, bez zbytočného meškania.

(d) Náklady Zhotoviteľa na úkony vyvolané Pokynmi Objednávateľa alebo s nimi súvisiace znáša Zhotoviteľ.

**4.4 Súčinnosť Objednávateľa**

(a) Objednávateľ sa zaväzuje bez zbytočného odkladu písomne informovať Zhotoviteľa o všetkých okolnostiach, ktoré majú podstatný význam pre vykonanie Diela, ak nie sú uvedené alebo inak nevyplývajú zo Zmluvy, okolností jej uzatvorenia alebo nie sú všeobecne známe.

(b) Objednávateľ poskytne Zhotoviteľovi bez zbytočného odkladu na žiadosť Zhotoviteľa za účelom riadneho a včasného vykonania Zmluvy, v nevyhnutnom rozsahu, súčinnosť predpokladanú Zmluvou alebo zákonom, ak Zhotoviteľ ani pri vynaložení všetkej odbornej starostlivosti nevie zabezpečiť úkon potrebný na riadne a/alebo včasné vykonanie Diela iným spôsobom.

**5 SUBDODÁVATELIA**

5.1 Zhotoviteľ môže zabezpečiť vyhotovenie Diela aj prostredníctvom subdodávateľov. V takom prípade zodpovedá Zhotoviteľ za riadne, včasné a úplné vykonanie subdodávok tak, akoby subdodávku vykonával sám. V prípade ak Zhotoviteľ zabezpečuje vyhotovenie Diela prostredníctvom subdodávateľov, je Zhotoviteľ povinný predložiť Objednávateľovi zoznam subdodávateľov.

5.2 Zhotoviteľ zabezpečí riadne plnenie svojich záväzkov vyplývajúcich zo Zmluvy prostredníctvom primeranej úpravy záväzkov v zmluvách so subdodávateľmi súvisiacimi s plnením Zmluvy; primeranou úpravou sa myslí aj odzrkadlenie podmienok tejto Zmluvy do zmluvy so subdodávateľom v primeranom rozsahu tak, aby nebola ohrozená riadnosť, úplnosť a včasnosť vykonania Diela. Zhotoviteľ sa zaväzuje zabezpečiť, aby jeho subdodávatelia v zmysle § 2 ods. 1 písm. a) bod 7 Zákona o RPVS boli riadne zapísaní v registri partnerov verejného sektora po dobu trvania subdodávateľskej zmluvy so Zhotoviteľom, ak im taká povinnosť vyplýva zo Zákona o RPVS.

5.3 Zoznam subdodávateľov obsahuje identifikačné údaje, predmet subdodávky, podiel subdodávateľa na plnení podľa Zmluvy a údaje o osobe oprávnenej konať za každého subdodávateľa v rozsahu meno a priezvisko, adresa pobytu, dátum narodenia. Až do splnenia všetkých záväzkov vyplývajúcich zo Zmluvy, je Zhotoviteľ povinný oznamovať Objednávateľovi akúkoľvek zmenu údajov o subdodávateľovi.

5.4 Zhotoviteľ ku každému subdodávateľovi, predkladá Objednávateľovi dôkaz o oprávnení na príslušné plnenie časti predmetu Zmluvy (zákazky) podľa § 32 ods. 1 písm. e) Zákona o VO a dôkaz o zápise do registra partnerov verejného sektora, ak Zákon o RPVS pre takéhoto subdodávateľa tento zápis vyžaduje.

5.5 Všetky časti Diela, ktoré budú vykonané formou subdodávok, budú takto vykonané na výlučné náklady Zhotoviteľa a na jeho nebezpečenstvo.

**6 ODOVZDANIE A PREVZATIE DIELA**

**6.1** **Miesto odovzdania a prevzatia Diela**

Zhotoviteľ splní svoju povinnosť vykonať Dielo jeho riadnym ukončením a odovzdaním Objednávateľovi v dohodnutom mieste odovzdania. Dohodnutým miestom odovzdania Diela, je sídlo Objednávateľa.

**6.2 Nebezpečenstvo škody a nadobudnutie práv**

(a) Nebezpečenstvo škody na Diele znáša Zhotoviteľ až do dňa riadneho protokolárneho odovzdania a prevzatia Diela. Zhotoviteľ do toho času znáša zodpovednosť za poškodenie, stratu alebo zničenie Diela.

(b) Riadnym protokolárnym odovzdaním a prevzatím Diela prechádza vlastnícke právo k Dielu zo Zhotoviteľa na Objednávateľa.

(c) Ak vykonané Dielo bude spĺňať pojmové znaky diela podľa Autorského zákona, Zmluvné strany sa dohodli, že riadne protokolárne odovzdanie a prevzatie Diela je považované aj za uzatvorenie licenčnej zmluvy uzatvorenej na dobu neurčitú, ktorou Zhotoviteľ udeľuje Objednávateľovi časovo, miestne aj vecne neobmedzenú licenciu na akékoľvek použitie Diela, najmä, nie však výlučne, na akékoľvek mysliteľné použitie Diela súvisiace so zákonnou pôsobnosťou a úlohami Obstarávateľa, napríklad na (1) spracovanie Diela inou osobou, (2) vyhotovenie rozmnoženín Diela, (3) zverejnenie Diela, (4) spojenie Diela s iným dielom, (5) zaradenie Diela do databázy. Súčasťou udelenej licencie je aj súhlas Zhotoviteľa na udeľovanie sublicencie Objednávateľom akýmkoľvek tretím osobám, v rozsahu udelenej licencie alebo jej časti, a to bez potreby predchádzajúceho súhlasu Zhotoviteľa.

(d) Zmluvné strany majú za nesporné, že dohoda o licenčnej zmluve podľa bodu c) vyššie spĺňa požiadavku na písomné vyhotovenie licenčnej zmluvy a majú obsah takejto licenčnej zmluvy za dostatočne určitý. Ak by však bolo toto dojednanie medzi Zmluvnými stranami potrebné z akéhokoľvek dôvodu tretej strane predložiť a/alebo potvrdiť v osobitnej forme, Zhotoviteľ sa zaväzuje poskytnúť na tento účel Objednávateľovi na náklady Zhotoviteľa všetku potrebnú súčinnosť, a to bezodkladne po tom, ako ho o to Objednávateľ požiadal, a osobitné písomné potvrdenie o vzniku takejto Zmluvy pre Objednávateľa podpísať. Tento záväzok Zhotoviteľa trvá aj po zániku Zmluvy z akéhokoľvek dôvodu.

**6.3 Odovzdanie a prevzatie Diela**

1. Objednávateľ prevezme Dielo na základe preberacieho protokolu. Projektová dokumentácia pre pasport ciest sa odovzdáva v šiestich vyhotoveniach v tlačenej podobe, a v dvoch vyhotoveniach v elektronickej podobe na CD. Projekt na určenie referenčných bodov pre umiestnenie SMART technológií na cestáchsa odovzdáva v dvoch vyhotoveniach v tlačenej podobe, a v jednom vyhotovení v elektronickej podobe na CD.V preberacom protokole Objednávateľ výslovne uvedie, či Dielo preberá alebo nie, a ak nie z akých dôvodov.
2. Ak Objednávateľ v preberacom protokole uvedie, že Dielo nepreberá, a uvedie v ňom dôvody neprevzatia Diela (vady), rozumie sa, že má Dielo vady, pre ktoré ho Objednávateľ odmieta prevziať, a to až do času ich úplného odstránenia Zhotoviteľom.

(c) Postup podľa bodu b) vyššie možno opakovať, a to až do úplného odstránenia vád. Ak v dôsledku odôvodneného opakovaného uplatnenia vád Objednávateľom, nebude Dielo vykonané v Termíne, je Zhotoviteľ v omeškaní s vykonaním Diela. Zhotoviteľ nie je v omeškaní s vykonaním Diela iba v prípade, ak nie sú dôvody Objednávateľa na neprevzatie Diela dôvodné a/alebo odôvodnené alebo ak Objednávateľ odmietne prevziať Dielo, hoci boli vady Zhotoviteľom riadne odstránené. Náklady Zhotoviteľa na úkony vyvolané pripomienkami Objednávateľa alebo s nimi súvisiace znáša Zhotoviteľ.

(d) Neuplatnenie vád v preberacom protokole zo strany Objednávateľa neznamená, že je protokolárne prebraté Dielo bez vád; ak budú vady dodatočne zistené, znamená to iba, že vady Diela neboli zjavné v čase prevzatia Diela.

(e) Dohodnuté minimálne náležitosti preberacieho protokolu k Dielu na účely Zmluvy sú: (1) označenie Diela, (2) zoznam odovzdávaných dokumentov, (3) čitateľné mená a priezviská, označenie funkcie/pracovného zaradenia osôb preberajúcich Dielo za obe Zmluvné strany, podpisy týchto osôb, (4) dátum prevzatia Diela Objednávateľom, (5) miesto prevzatia Diela Objednávateľom, (6) akékoľvek vyjadrenia Zhotoviteľa k odovzdávanému Dielu, (7) vyhlásenie Objednávateľa, či Dielo preberá alebo nie a ak nie uvedenie dôvodov prečo, (8) zjavné vady Diela, ktoré sú zrejmé už pri preberaní Diela, bez ohľadu na existenciu ktorých sa však Objednávateľ rozhodol Dielo prevziať, a ktoré môže neskôr reklamovať po prebratí Diela v záručnej dobe.

**7 CENA, PLATOBNÉ A FAKTURAČNÉ PODMIENKY**

**7.1 Výška Ceny**

(a) Cena bola Zmluvnými stranami dohodnutá v súlade so Zákonom o cenách, a v súlade s cenovou ponukou Zhotoviteľa, ktorá tvorí **prílohu č. 1**, vo výške:

Cena bez DPH ...................,- Eur

 DPH 20 % ...................,- Eur

 **Cena s DPH ...................,- Eur**

 (slovom: .............................. Eur s DPH).

Cena je pevná, úplná, nemenná a záväzná a Zhotoviteľ zaručuje jej úplnosť až do splnenia predmetu a účelu tejto Zmluvy, a to aj v prípade, ak sa počas Vykonávania Diela alebo kedykoľvek po jeho vykonaní objaví potreba takých činností, ktoré neboli predvídateľné v čase uzavretia Zmluvy.

**(b) Obsah Ceny**

(1) V Cene sú zahrnuté akékoľvek a všetky náklady Zhotoviteľa v tejto Zmluve spomenuté alebo ňou predpokladané vrátane nákladov na zber údajov, ako aj náklady súvisiace s vykonaním Diela, ktoré Zmluva nespomína, ale ktoré Zhotoviteľ vynaložil v súvislosti s jej uzatvorením alebo vynaloží po jej uzatvorení (ako napr. prepravné, poistné, a pod.), ako aj náklady, ktoré v čase jej uzatvorenia neboli predvídateľné, ibaže je v Zmluve výslovne uvedené, že ich znáša Objednávateľ.

(2) Ak vykonané Dielo bude spĺňať pojmové znaky diela podľa Autorského zákona, je v Cene je zahrnutá aj odplata za poskytnutie licencie podľa bodu 6.2 (c).

**7.2** **Fakturačné podmienky**

(a) Podkladom pre úhradu Ceny bude faktúra vystavená Zhotoviteľom a doručená elektronicky na adresu elektronickej pošty Objednávateľa: faktury@bbsk.sk. Informáciu o odoslaní faktúry, vrátane kópie faktúry a jej príloh, zašle Zhotoviteľ vždy aj na adresu Kontaktnej osoby Objednávateľa pre zmluvné záležitosti podľa bodu 11.2 (b).

(b) Súčasťou predloženej faktúry musí byť preberací protokol podľa bodu 6.3 písm. (a) majúci všetky náležitosti podľa Zmluvy (najmä bod 6.3 písm. e)).

(c) Faktúra musí obsahovať všetky náležitosti účtovného/daňového dokladu podľa § 10 Zákona o účtovníctve a § 74 Zákona o DPH a musí spĺňať všetky požiadavky na elektronickú formu faktúry, najmä požiadavku vierohodnosti, neporušenosti obsahu a čitateľnosti. Ak budú vo faktúre uvedené nesprávne údaje alebo nebude obsahovať a spĺňať všetky dohodnuté náležitosti a podmienky, alebo k nej nebudú pripojené všetky prílohy podľa Zmluvy, je to **dôvod na odmietnutie faktúry** a jej **vrátenie na prepracovanie**; v takom prípade sa rozumie, že Objednávateľ nie je v omeškaní s úhradou faktúry. Vo vrátenej faktúre vyznačí Objednávateľ dôvod jej vrátenia. Nová lehota splatnosti začne plynúť až po dni doručenia opravenej faktúry Objednávateľovi na na to určenú adresu elektronickej pošty v zmysle Zmluvy.

(d) Faktúra musí obsahovať **aspoň** **30-dňovú lehotu splatnosti**. Lehota splatnosti faktúry začína plynúť dňom nasledujúcim po doručení faktúry Objednávateľovi. Ak posledný deň lehoty splatnosti faktúry pripadne na deň pracovného pokoja, faktúra bude splatná v najbližší nasledujúci pracovný deň.

(e) Ak je Objednávateľ v omeškaní s úhradou faktúry, Zhotoviteľ si môže voči Objednávateľovi uplatniť úrok z omeškania vo výške podľa § 369 ods. 2 Obchodného zákonníka.

**7.3 Platobné podmienky**

(a) Platba bude uskutočnená Objednávateľom bezhotovostným prevodom v prospech bankového účtu Zhotoviteľa uvedeného v záhlaví Zmluvy.

(b) Za deň splnenia peňažného záväzku Objednávateľa sa považuje deň pripísania dlžnej sumy z účtu Objednávateľa na účet Zhotoviteľa. Ak Zhotoviteľ zmení účet uvedený v Zmluve a postupom súladným so Zmluvou nevyrozumie Objednávateľa o zmene účtu, alebo ak sú v záhlaví Zmluvy uvedené nesprávne alebo neúplné údaje týkajúce sa banky alebo bankového účtu, faktúra sa považuje za uhradenú dňom odpísania fakturovanej sumy z účtu Objednávateľa bez ohľadu na to, či budú peňažné prostriedky pripísané na účet Zhotoviteľa.

**8 ZÁRUKA A VADY DIELA**

8.1 Dielo má vady, ak nezodpovedá výsledku určenému Zmluve, účelu (hospodárskemu cieľu) jeho obstarania, prípadne nemá vlastnosti (obsahové a/alebo formálne, vecné a/alebo právne) stanovené Zmluvou alebo všeobecne záväznými právnymi predpismi.

8.2 Zhotoviteľ zodpovedá za vady, ktoré má Dielo v čase jeho odovzdania Objednávateľovi, a to aj vtedy, ak sa vada stane zjavnou až po riadnom odovzdaní Diela v zmysle Zmluvy, najneskôr však ak sa zistí v posledný deň záručnej doby.

8.3 Zhotoviteľ nezodpovedá za vady spôsobené dodržaním nevhodných pokynov daných mu Objednávateľom, ak Zhotoviteľ na nevhodnosť týchto pokynov upozornil a Objednávateľ na ich dodržaní trval postupom podľa bodu 4.3. písm. (b) podbod (v) a bodu 4.3. písm. (c) alebo ak Zhotoviteľ túto nevhodnosť ani pri vynaložení maximálnej odbornej starostlivosti nemohol zistiť.

8.4 Záručná doba je 24 mesiacov a začne plynúť dňom protokolárneho odovzdania riadne zhotoveného Diela Objednávateľovi v zmysle bodu 6.3.

8.5 Záruka sa počas plynutia záručnej doby vzťahuje na všetky vlastnosti Diela, najmä na jeho vecnú a obsahovú úplnosť a správnosť, zákonnosť priebehu a procesu jeho zhotovovania, technickú a odbornú bezchybnosť.

**8.6 Nároky z vád Diela**

1. Ak má Dielo vady, má Objednávateľ vždy právo požadovať od Zhotoviteľa na základe oznámenia Objednávateľa (ďalej len „**Reklamácia**“), aby bez zbytočného odkladu, najneskôr však do 5 pracovných dní odo dňa doručenia Oznámenia vád, oznámené vady Diela, na svoje náklady odstránil alebo inak napravil, a Zhotoviteľ sa týmto zaväzuje vady oznámené v Reklamácii odstrániť alebo inak vhodne napraviť riadne a včas.

(b) Ak Zhotoviteľ vady Diela napriek uplatnenej Reklamácii neodstráni spôsobom a/alebo v lehote podľa bodu a) vyššie, je Objednávateľ oprávnený vadu odstrániť treťou osobou na náklady Zhotoviteľa. Zhotoviteľ sa zaväzuje uhradiť náklady podľa predchádzajúcej vety Objednávateľovi bezodkladne na prvú výzvu Objednávateľa. Postup podľa tohto bodu nezbavuje Zhotoviteľa zodpovednosti za škodu, ani nebráni Objednávateľovi uplatniť voči Zhotoviteľovi zmluvnú pokutu za porušenie povinnosti odstrániť alebo inak napraviť vady riadne a včas podľa bodu a) vyššie.

1. Ak Zhotoviteľ v lehote podľa tejto Zmluvy neodstráni alebo inak nenapraví reklamovanú vadu, považuje sa to za podstatné porušenie Zmluvy a Objednávateľ je oprávnený od Zmluvy odstúpiť podľa bodu 14.3 písm. (b) a súčasne si uplatniť zmluvnú pokutu podľa bodu 13.2.

**9 ĎALŠIE PRÁVA A POVINNOSTI ZMLUVNÝCH STRÁN**

**9.1 Nulová tolerancia korupcie**

(a) Pri plnení Zmluvy sa Zhotoviteľ zaväzuje dodržiavať všetky aplikovateľné všeobecne záväzné právne predpisy vzťahujúce sa k zákazu korupcie a korupčného správania, pričom sa Zhotoviteľ najmä, nie však výlučne:

1. zdrží akejkoľvek formy korupcie a korupčného správania v súvislosti s plnením podľa Zmluvy alebo akéhokoľvek správania, ktoré môže vyvolať pochybnosti o tom, že sa korupcie zdržiava;
2. zaväzuje poskytnúť Objednávateľovi alebo akémukoľvek orgánu verejnej správy oprávnenému na to v zmysle aplikovateľných všeobecne záväzných právnych predpisov plnú a bezodkladnú súčinnosť;
3. zaväzuje bezodkladne oznámiť Objednávateľovi akékoľvek podozrenie z korupčného správania súvisiaceho s realizáciou Zmluvy a poskytne súčinnosť pri preskúmavaní tohto oznámenia;
4. vyhlasuje, že nemá a nebude mať žiadne prepojenie so žiadnou osobou pôsobiacou v rámci osoby Objednávateľa, najmä so štatutárnym orgánom Objednávateľa alebo jemu blízkou osobou a osobou podľa bodu 11.2 písm. (b) alebo jej blízkou osobou, ak by ktorákoľvek z nich mohla pre Zhotoviteľa priaznivo ovplyvniť uzatvorenie Zmluvy alebo spôsob realizácie práv a povinností Objednávateľa podľa Zmluvy.

(b) Zhotoviteľ sa zaväzuje bezodkladne, najneskôr do 3 pracovných dní, písomne Objednávateľa informovať o vznesení akéhokoľvek obvinenia voči štatutárnemu zástupcovi Zhotoviteľa alebo voči jeho zamestnancovi, bez ohľadu na jeho právnu kvalifikáciu, ak takéto obvinenie môže súvisieť s plnením Zmluvy. Tento záväzok Zhotoviteľa trvá aj po zániku Zmluvy z akéhokoľvek dôvodu.

**9.2 Zákaz nelegálneho zamestnávania a plnenie záväzkov**

(a) Zhotoviteľ sa zaväzuje, že zamestnanci Zhotoviteľa, osoby jeho dodávateľov, ako aj zamestnanci dodávateľov Zhotoviteľa vykonávajúci Dielo podľa Zmluvy alebo na Zmluve inak participujúci, nebudú zamestnaní nelegálne a nebudú vykonávať nelegálnu prácu. Ak bude Zhotoviteľ Vykonávať Dielo prostredníctvom subdodávateľov, zaväzuje sa pred uzatvorením zmluvy a počas trvania zmluvy s každým z nich overiť a pravidelne overovať, že žiaden zo subdodávateľov neporušuje zákaz nelegálneho zamestnávania v zmysle ustanovení Zákona o nelegálnom zamestnávaní.

(b) Zhotoviteľ sa zaväzuje plniť svoje záväzky súvisiace s Dielom voči svojim zamestnancom a/alebo dodávateľom riadne a včas.

**9.3 Register partnerov verejného sektora**

Zhotoviteľ sa zaväzuje byť riadne zapísaný v registri partnerov verejného sektora po celú dobu trvania Zmluvy, ak mu taká povinnosť vyplýva zo Zákona o RPVS.

**9.4 Kontrola**

(a) Zhotoviteľ sa týmto zaväzuje strpieť výkon kontroly zo strany Objednávateľa pred, počas aj po vykonaní Diela a poskytnúť Objednávateľovi alebo iným osobám určeným Objednávateľom pri vykonávaní prípadných kontrol v tejto súvislosti plnú a bezodkladnú súčinnosť, a to aj po zániku Zmluvy z akéhokoľvek dôvodu. Za týmto účelom na vyžiadanie Objednávateľa Zhotoviteľ predloží Objednávateľovi aj akúkoľvek s Dielom súvisiacu dokumentáciu, príkladmo (i) uzatvorené dodávateľské zmluvy, na čo dodávateľov Zhotoviteľ zmluvne upozorní a zabezpečí, že sa v takomto rozsahu na takúto situáciu nebude v zmluvách s dodávateľmi vzťahovať záväzok mlčanlivosti, ak by aj bol platne dohodnutý a (ii) dodávateľské oprávnenia, licencie, certifikáty, a pod. Ak Objednávateľ nebude požadovať osvedčené kópie takýchto dokumentov, postačí ich predloženie vo forme kópie bez osvedčenia.

(b) Zhotoviteľ berie na vedomie, že táto Zmluva podlieha kontrole nakladania s prostriedkami a majetkom Objednávateľa. Za týmto účelom môžu príslušné orgány kontroly podľa osobitných právnych predpisov (napr. Najvyšší kontrolný úrad, Hlavný kontrolór Banskobystrického samosprávneho kraja a jeho útvar) požadovať od Objednávateľa údaje, dokumenty alebo vysvetlenia súvisiace s plnením podľa Zmluvy. Ak bude na účely poskytnutia súčinnosti Objednávateľa pri výkone kontroly potrebná súčinnosť Zhotoviteľa, Zhotoviteľ sa ju zaväzuje v rozsahu, v akom je to nevyhnutné pre vykonávanú kontrolu, poskytnúť Objednávateľovi v plnom rozsahu a bezodkladne, na písomnú výzvu Objednávateľa, a to aj po zániku Zmluvy z akéhokoľvek dôvodu; Zhotoviteľ na tento účel Objednávateľovi poskytne najmä zmluvy, faktúry, iné písomnosti a ich zdôvodnenia/vysvetlenia. Súčinnosť v zmysle tohto bodu poskytne Zhotoviteľ na svoje náklady.

**9.5** **Zákon o slobode informácií**

Zhotoviteľ berie na vedomie, že Zmluva a informácie získané na jej základe, prípadne akékoľvek ďalšie súvisiace informácie, môžu podliehať aplikovateľným ustanoveniam Zákona o slobode informácií, a preto tieto môžu podliehať povinnosti Objednávateľa zverejniť ich alebo poskytnúť v súlade s týmto právnym predpisom; Zhotoviteľ berie na vedomie, že Objednávateľ takéto informácie zverejní a/alebo sprístupní v rozsahu povinností a spôsobom vyplývajúcom zo zákona. Na túto skutočnosť Zhotoviteľzmluvne alebo iným vhodným spôsobom upozorní všetky osoby, na základe dodávok od ktorých, alebo na základe spolupráce s ktorými, bude Zhotoviteľ Dielo vykonávať.

**9.6 Ochrana osobných údajov**

(a) Zmluvné strany sa týmto zaväzujú, že budú dodržiavať záväzok mlčanlivosti na základe Zákona OOÚ, ktorý sa vzťahuje na osobné údaje, s ktorými sa môžu pri plnení svojich zmluvných povinností oboznámiť, a to v akejkoľvek forme (najmä písomnej, elektronickej, alebo ústnej), ako aj povinnosti uložené Zmluvným stranám na základe GDPR. Zmluvné strany sa zaväzujú, že osobné údaje, s ktorými sa na základe Zmluvy oboznámia, nebudú okrem povinností vyplývajúcich z aplikovateľných všeobecne záväzných právnych predpisov nijak zverejňovať, ani ich akoukoľvek formou spracúvať, reprodukovať alebo podávať ich akýmkoľvek tretím neoprávneným osobám.

(b) Ak v dôsledku poskytovania súčinnosti podľa Zmluvy budú niektorou zo Zmluvných strán druhej Zmluvnej strane poskytnuté osobné údaje a v dôsledku toho by malo dôjsť k spracúvaniu takých osobných údajov, Zmluvné strany osobitne posúdia potrebu uzatvorenia dohody o podmienkach spracovania osobných údajov, príp. jej zmeny.

(c) Záväzky podľa tohto bodu trvajú aj po zániku Zmluvy z akéhokoľvek dôvodu.

**10 PREVOD PRÁV A POVINNOSTÍ**

**10.1 Zákaz prevodu práv a povinností**

Každá zo Zmluvných strán sa týmto výslovne zaväzuje, že neprevedie nijaké práva a povinnosti (záväzky) vyplývajúce zo Zmluvy, resp. jej časti, ani jednotlivé pohľadávky, na iný subjekt, bez predchádzajúceho písomného súhlasu druhej Zmluvnej strany. V prípade porušenia tejto povinnosti jednou zo Zmluvných strán bude zmluva o prevode (postúpení) zmluvných záväzkov neplatná.

10.2 Bez ohľadu na zákaz podľa bodu 10.1 je povolené, že Objednávateľ môže previesť práva a povinnosti z tejto Zmluvy ako celku, alebo vybrané práva a povinnosti (záväzky/pohľadávky), ak sú oddeliteľné, ako aj postúpiť pohľadávky vzniknuté na jej základe, na právnické osoby, ktoré Objednávateľ založil, zriadil alebo je, resp. v čase prevodu/postúpenia bude, ich jediným spoločníkom alebo akcionárom, a to aj bez predchádzajúceho súhlasu Zhotoviteľa.

10.3 Udelenie sublicencie Objednávateľom umožnené na základe Zmluvy sa nepovažuje za zakázaný prevod práv a povinností.

10.4 Prevod vlastníckeho alebo užívateľského práva k Dielu alebo ktorejkoľvek jeho časti Objednávateľom po jeho nadobudnutí alebo akékoľvek zaťaženie Diela alebo jeho časti Objednávateľom po jeho nadobudnutí, alebo akákoľvek iná dispozícia Zhotoviteľa ako vlastníka Diela s Dielom, sa nepovažuje za zakázaný prevod práv a povinností.

**11 kontakty a doručovanie**

**11.1 Korešpondencia**

(a) Korešpondencia sa bude uskutočňovať v slovenskom jazyku. Na realizačnú komunikáciu medzi Zmluvnými stranami môže byť používaný aj český jazyk.

(b) Korešpondencia musí mať **písomnú formu** a musí byť doručená Zmluvnej strane poštou, elektronickou poštou, osobne alebo expresnou kuriérnou službou na Kontaktné údaje, prípadne odovzdaná osobne Kontaktnej osobe adresáta. Zmluvné strany sa dohodli, že na účely realizácie Zmluvy budú uprednostňovať elektronickú formu komunikácie.

(c) Zmluvné strany sa dohodli, že akékoľvek písomnosti týkajúce sa skončenia trvania tejto Zmluvy budú doručované výlučne prostredníctvom pošty, osobne alebo expresnou kuriérnou službou, na adresu sídiel Zmluvných strán uvedených v Zmluve; súčasne sa Zmluvné strany dohodli, že tieto písomnosti si budú zasielať na vedomie aj  elektronickou poštou na adresu uvedenú v Kontaktných údajoch Zmluvnej strany/ Kontaktným osobám.

(d) Korešpondencia sa považuje za doručenú v deň doručenia zásielky, resp. v deň odmietnutia prevzatia zásielky, ak bola zásielka doručená poštou, osobne alebo expresnou kuriérnou službou. V prípade vrátenia zásielky ako nedoručenej sa Korešpondencia považuje za doručenú dňom jej vrátenia, a to aj vtedy, ak sa o tom Zmluvná strana nedozvedela.

**11.2 Kontaktné údaje a Kontaktné osoby**

**(a) Kontaktné údaje Objednávateľa:**

|  |  |
| --- | --- |
| **Adresa** | Banskobystrický samosprávny kraj, Nám. SNP 23, 974 01 Banská Bystrica |
| **Internet** | www.bbsk.sk |

**(b) Kontaktné osoby Objednávateľa:**

|  |  |  |  |
| --- | --- | --- | --- |
| **Meno a priezvisko** | Telefón, fax | E-mail | **Rozsah oprávnenia** |
| Oto Korytár  | 0940 947 016 | oto.korytar@bbsk.sk |  Vykonávanie Diela (Podklady, pokyny) |
|  |  | faktury@bbsk.sk | Faktúry a platobné záležitosti |

**(c) Kontaktné údaje Zhotoviteľa:**

|  |  |
| --- | --- |
| **Adresa** |  |
| **Internet** |  |

**(d) Kontaktné osoby Zhotoviteľa:**

|  |  |  |  |
| --- | --- | --- | --- |
| **Meno a priezvisko** | Telefón, fax | E-mail | **Rozsah oprávnenia** |
|  |  |  | Zmluvné záležitosti  |
|  |  |  | Vykonávanie Diela (Podklady, pokyny) |
|  |  |  | Faktúry a platobné záležitosti |

(e) Za účelom zachovania právnej istoty platí, že Kontaktné osoby Zmluvných strán uvedené vyššie sú určené na **uskutočňovanie vzájomnej výmeny informácií** pri realizácii Zmluvy, nie sú však oprávnené na konanie za Zmluvné strany vo veciach zmien obsahu Zmluvy alebo úkony, obsahom ktorých je ukončenie Zmluvy, alebo iné právne úkony (napr. na podpísanie protokolu, uplatnenie zmluvnej pokuty / náhrady škody, a pod.). Ak bude mať ktorákoľvek zo Zmluvných strán v úmysle nechať sa na účely Zmluvy alebo v súvislosti s ňou inou osobou zastúpiť, udelí na to takejto osobe samostatné písomné poverenie/plnomocenstvo.

**12 ZODPOVEDNOSŤ ZA ŠKODU A SĽUB ODŠKODNENIA**

12.1 Zhotoviteľ zodpovedá za škody, ktoré spôsobí Objednávateľovi porušením svojich zákonných alebo zmluvných povinností alebo svojou činnosťou pri plnení Zmluvy.

12.2 Ak Objednávateľovi vznikne pri plnení Zmluvy v súvislosti s činnosťou Zhotoviteľa škoda, Zhotoviteľ sa zaväzuje túto škodu v preukázanom rozsahu nahradiť Objednávateľovi do 10 dní odo dňa doručenia vyúčtovania náhrady škôd.

12.3 Nahrádza sa skutočná škoda a ušlý zisk, ako aj náklady, ktoré musela dotknutá strana hradiť v súvislosti s uplatňovaním a bránením svojho práva, ako aj súvisiace s minimalizáciou škôd, ak sú nižšie, než škoda, ktorá bola odvrátená. Za náklady v súvislosti s uplatňovaním a bránením práva sa rozumejú aj účelne a rozumne vynaložené náklady na právne poradenstvo a pomoc, ako aj iné s tým súvisiace služby.

12.4 Vznikom nároku na zaplatenie zmluvných pokút podľa Zmluvy nie je dotknutý nárok Objednávateľa na náhradu škody vo výške presahujúcej zmluvnú pokutu.

12.5 V súvislosti s plnením Zmluvy Zmluvné strany neočakávajú, že by Objednávateľ mohol spôsobiť Zhotoviteľovi akúkoľvek škodu a prípadná výška zodpovednosti Objednávateľa za škodu podľa tejto Zmluvy je preto v súvislosti s § 379 Obchodného zákonníka limitovaná úrokmi z omeškania, na ktoré je Zhotoviteľ oprávnený v zmysle bodu 7.2 písm. (e).

12.6 Ak si ktorákoľvek osoba uplatní voči Objednávateľovi nároky z porušenia jej práv v súvislosti s Autorskými podkladmi použitými Zhotoviteľom počas Vykonávania Diela alebo na jeho vykonanie, ktoré Zhotoviteľ v rozpore so Zmluvou nevysporiadal, hoci ich vysporiadať mal, a Objednávateľ takéto nároky za Zhotoviteľa vysporiada, udeľuje týmto Zhotoviteľ Objednávateľovi bezvýhradný, neodvolateľný a časovo nelimitovaný sľub odškodnenia, obsahom ktorého je záväzok Zhotoviteľa v celom rozsahu odškodniť Objednávateľa za vysporiadanie takýchto nárokov tretích strán (t. j. nielen v rozsahu priamych nákladov vysporiadania, ale aj súvisiacich nákladov, ktorými môžu byť príkladmo náklady na služby právneho poradenstva a/alebo právneho zastúpenia, trovy konania, poplatky, náklady na činnosť znalca, a pod.). Objednávateľ je o takomto uplatnení povinný Zhotoviteľa bezodkladne informovať. Zhotoviteľ odškodní Objednávateľa na jeho prvú žiadosť, avšak len za predpokladu, že Objednávateľ Zhotoviteľa informoval v súlade s predchádzajúcou vetou. Odškodnenie Objednávateľa nemá vplyv na právo Objednávateľa uplatniť voči Zhotoviteľovi zmluvnú pokutu podľa bodu 13.3.

**13 ZMLUVNÉ POKUTY**

13.1 Ak je Zhotoviteľ v omeškaní s vykonaním a/alebo odovzdaním Diela, má Objednávateľ právo uplatniť si voči Zhotoviteľovi zmluvnú pokutu vo výške 0,5 % z Ceny za každý, hoci len začatý deň omeškania.

13.2 Ak Zhotoviteľ neodstráni alebo inak vhodne nenapraví vady Diela spôsobom a/alebo v lehote podľa bodu 8.6 písm. (a), má Objednávateľ právo uplatniť si voči Zhotoviteľovi zmluvnú pokutu vo výške 0,1 % z Ceny, za každý hoci len začatý deň omeškania.

13.3 Ak Zhotoviteľ riadne nevysporiada práva tretích osôb v zmysle bodu 4.3 (a), má Objednávateľ právo uplatniť si voči Zhotoviteľovi zmluvnú pokutu vo výške 500 Eur (slovom: päťsto Eur) za každé jednotlivé zistenie, a to aj opakovane.

13.4 Ak Zhotoviteľ nesplní ktorúkoľvek jeho povinnosť alebo poruší akýkoľvek záväzok podľa bodu 9, má Objednávateľ právo uplatniť si voči Zhotoviteľovi zmluvnú pokutu vo výške 500 Eur (slovom: päťsto Eur) za každé jednotlivé zistenie, a to aj opakovane. Objednávateľ je oprávnený uplatniť si voči Zhotoviteľovi takto dohodnutú zmluvnú pokutu aj v prípade, ak bude porušenie povinností Zhotoviteľa zistené až po zániku Zmluvy, bez ohľadu na to, či ide o porušenie povinnosti, ktorej je v zmysle Zmluvy výslovne prisúdená povaha prežívajúceho ustanovenia alebo nie.

13.5 Ak Zhotoviteľ nesplní ktorúkoľvek jeho povinnosť alebo poruší akýkoľvek záväzok podľa bodu 5 týkajúci sa subdodávateľov, má Objednávateľ právo uplatniť si voči Zhotoviteľovi zmluvnú pokutu vo výške 1000 Eur (slovom: tisíc Eur) za každé jednotlivé zistenie, a to aj opakovane.

13.6 Ak v rozpore so Zmluvou Zhotoviteľ prenechá Dielo alebo ktorúkoľvek jeho časť tretej osobe v rozpore s bodom 4.2 písm. (g) alebo ak Zhotoviteľ poskytne licenciu k Dielu alebo jeho časti akejkoľvek tretej osobe v akomkoľvek rozsahu, má Objednávateľ právo uplatniť si voči Zhotoviteľovi zmluvnú pokutu až do výšky Ceny, a to za každé jedno porušenie osobitne.

13.7 Ak Zhotoviteľ neuhradí akékoľvek náklady Objednávateľa, ktoré má v zmysle tejto Zmluvy znášať Zhotoviteľ, ale Objednávateľ ich vynaložil v záujme riadneho a/alebo včasného vykonania Diela, má Objednávateľ právo uplatniť si voči Zhotoviteľovi zmluvnú pokutu vo výške 0,1 % zo sumy nákladov uplatnených voči Zhotoviteľovi na náhradu za každý, hoci len začatý deň omeškania.

13.8 Zhotoviteľ je povinný uhradiť Objednávateľovi zmluvnú pokutu uplatnenú Objednávateľom do 5 pracovných dní odo dňa jej uplatnenia.

13.9 Zmluvné strany výslovne vyhlasujú, že výšku zmluvných pokút podľa Zmluvy považujú za primeranú voči zabezpečovaným povinnostiam, pretože pri rokovaniach o dohode o výške zmluvných pokút osobitne prihliadali na hodnotu a význam touto zmluvnou pokutou zabezpečovaných povinností.

13.10 Zmluvná pokuta nepredstavuje paušalizovanú náhradu škody za porušenie povinností, ktorých splnenie je zabezpečené nárokom na zaplatenie zmluvnej pokuty. Zmluvná pokuta nie je započítateľná voči nároku Objednávateľa na náhradu škody, t. j. Objednávateľ je oprávnený si uplatňovať nárok na náhradu škody v celom jej rozsahu bez ohľadu na uplatnenie/úhradu zmluvnej pokuty.

13.11 Zmluvné pokuty podľa Zmluvy budú uplatnené formou penalizačnej faktúry, výzvy, alebo iného dokladu vyhotoveného Objednávateľom a budú splatné v lehote do 10 dní odo dňa ich doručenia Zhotoviteľovi.

13.12 Uplatnenie, resp. úhrada zmluvnej pokuty nemá vplyv na oprávnenie Objednávateľa uplatňovať voči Zhotoviteľovi prípadné úroky z omeškania a nezbavuje Zhotoviteľa povinnosti plniť záväzky podľa Zmluvy riadne a včas.

# 14 Trvanie a zánik zmluvy

**14.1** **Platnosť a účinnosť**

Zmluva nadobúda platnosť dňom jej podpisu oboma Zmluvnými stranami a účinnosť v deň **nasledujúci po dni jej zverejnenia** v Centrálnom registri zmlúv /www.crz.gov.sk/ v súlade s § 47a Občianskeho zákonníka v spojení s § 5a Zákona o slobode informácií.

**14.2 Ukončenie Zmluvy**

Zmluvu môžu Zmluvné strany ukončiť:

1. písomnou dohodou Zmluvných strán v deň v nej uvedený;
2. nadobudnutím účinnosti písomného odstúpenia od Zmluvy v súlade s bodom 14.3.

**14.3 Odstúpenie od Zmluvy**

(a) Objednávateľ môže odstúpiť od Zmluvy v prípade, ak je Zhotoviteľ v omeškaní s vykonaním Diela o viac než 30 dní. Takéto omeškanie sa považuje za podstatné porušenie Zmluvy a zakladá Objednávateľovi právo na odstúpenie od Zmluvy bez nutnosti poskytnúť Zhotoviteľovi dodatočnú lehotu na plnenie.

(b) Objednávateľ tiež môže odstúpiť od Zmluvy v prípade, ak Zhotoviteľ poruší ktorúkoľvek z jeho povinností alebo ktorýkoľvek zo záväzkov uvedených v bode 4.2, 4.3, v bode 5, v bode 8.6 písm. (a) a/alebo v bode 9. Porušenie týchto povinností/záväzkov sa považuje za podstatné porušenie Zmluvy a zakladá Objednávateľovi právo na odstúpenie od Zmluvy bez nutnosti poskytnúť Zhotoviteľovi dodatočnú lehotu na plnenie.

(c) Objednávateľ môže od Zmluvy odstúpiť bez nutnosti poskytnúť Zhotoviteľovi dodatočnú lehotu na plnenie aj v  prípade, ak (1) súd právoplatne uzná ktoréhokoľvek z členov štatutárneho orgánu Zhotoviteľa alebo zamestnancov Zhotoviteľa za vinných z trestného činu bezprostredne súvisiaceho s uzatváraním a/alebo plnením Zmluvy alebo ak (2) bude voči osobe Zhotoviteľa začaté trestné stíhanie z titulu trestnej zodpovednosti právnických osôb z akéhokoľvek dôvodu.

(d) Objednávateľ môže od Zmluvy odstúpiť bez nutnosti poskytnúť Zhotoviteľovi dodatočnú lehotu na plnenie aj v prípade, ak Zhotoviteľ stratí kvalifikáciu na vykonanie Diela podľa Zmluvy (stratou kvalifikácie sa rozumie najmä, nie však výlučne prerušenie alebo strata podnikateľského oprávnenia Zhotoviteľa).

(e) Objednávateľ môže od Zmluvy odstúpiť bez nutnosti poskytnúť Zhotoviteľovi dodatočnú lehotu na plnenie aj v prípade, ak dôjde (1) k zmene v osobe Zhotoviteľa v dôsledku právneho nástupníctva (príkladmo z titulu prevodu podniku alebo jeho časti na inú osobu, vkladu podniku alebo jeho časti do základného imania inej osoby, zlúčeniu, spojeniu alebo rozdeleniu Zhotoviteľa), (2) k zmene hospodárskeho statusu Zhotoviteľa (príkladmo vstup do likvidácie, podanie návrhu na vyhlásenie konkurzu, vyhlásenie konkurzu).

(f) Objednávateľ môže odstúpiť od Zmluvy aj z dôvodu porušenia iných zmluvných alebo zákonných povinností Zhotoviteľa, než sú vyhradené v bode 14.3 písm. (a) až (e) (napr. opakované nesplnenie požiadaviek na Dielo vymienených Zmluvou). Porušenie takýchto iných povinností sa považuje za nepodstatné porušenie Zmluvy a Objednávateľ má povinnosť poskytnúť Zhotoviteľovi dodatočnú, aspoň 5-dňovú lehotu na nápravu, ktorá musí márne uplynúť skôr, než Objednávateľ uplatní právo na odstúpenie od Zmluvy.

(g) Okrem prípadov podľa bodu 14.3 písm. (h) môže Zhotoviteľ od Zmluvy odstúpiť iba v prípade, ak Objednávateľ v rozpore so Zmluvou neuhradí Zhotoviteľovi Cenu v čase a vo výške dohodnutej v tejto Zmluve, za predpokladu, že Zhotoviteľ poskytne Objednávateľovi pred uplatnením odstúpenia od Zmluvy dodatočnú, aspoň 15-dňovú lehotu na plnenie, o čom ho písomne vopred upovedomí.

(h) Ktorákoľvek zo Zmluvných strán môže od Zmluvy odstúpiť v prípade, ak druhá Zmluvná strana poruší zákaz podľa bodu 10.1 alebo poruší záväzky podľa bodu 9.6.

(i) Účinky odstúpenia od Zmluvy nastávajú odo dňa doručenia písomného oznámenia o odstúpení druhej Zmluvnej strane.

**14.4 Zánik niektorých záväzkov**

(a) Zmluvné strany sa dohodli, že Zhotoviteľ nie je oprávnený jednostranne započítať akúkoľvek svoju pohľadávku voči ktorejkoľvek pohľadávke Objednávateľa.

(b) Zmluvné strany sa dohodli, že Objednávateľ je oprávnený započítať voči Zhotoviteľovi akúkoľvek splatnú pohľadávku vzniknutú z tejto Zmluvy alebo na jej základe, a to proti Cene.

**15 Riešenie sporov**

15.1 Akýkoľvek spor, nezrovnalosť a/alebo rozpor medzi Zmluvnými stranami, ktorý vznikne v akejkoľvek súvislosti so Zmluvou (vrátane akýchkoľvek a všetkých sporov týkajúcich sa jej uzavretia, platnosti, účinnosti, existencie a/alebo ukončenia), sa bude riešiť prednostne vzájomnými rokovaniami vedenými v dobrej viere a s dobrým úmyslom.

**15.2 Právomoc slovenských súdov**

Všetky spory, ktoré vzniknú z tejto Zmluvy o dielo, budú predložené na rozhodnutie príslušnému súdu podľa zákona č. 160/2015 Z. z. Civilný sporový poriadok v platnom znení.

**15.3 Rozhodujúce právo**

Vzájomné vzťahy Zmluvných strán, ktoré vznikli na základe tejto Zmluvy, ktoré v nej nie sú výslovne upravené, sa budú riadiť ustanoveniami Obchodného zákonníka a ostatnými aplikovateľnými všeobecne záväznými právnymi predpismi slovenského právneho poriadku.

**16 Celá dohoda**

Táto Zmluva, dokumenty v nej uvedené a všetky zmluvy, ktoré Zmluvné strany uzavrú na základe tejto Zmluvy, obsahujú celú dohodu Zmluvných strán týkajúcu sa transakcií zamýšľaných touto Zmluvou a nahrádzajú všetky predchádzajúce dohody Zmluvných strán, ústne alebo písomné, týkajúce sa týchto transakcií, ak boli takéto k týmto transakciám uzatvorené.

**17 Záverečné ustanovEnia**

**17.1 Zmena obsahu Zmluvy a naviac práce**

(a) Jednotlivé ustanovenia Zmluvy je možné meniť len na základe písomnej dohody Zmluvných strán formou písomných a vzostupne očíslovaných dodatkov k Zmluve, podpísaných Zmluvnými stranami, okrem prípadov, keď je v Zmluve výslovne dohodnutá možnosť zmeniť obsah Zmluvy formou jednostranného písomného oznámenia druhej Zmluvnej strane.

(b) Zmluvné strany sa výslovne dohodli, že na zmenu akýchkoľvek údajov uvedených v záhlaví Zmluvy, v bode 7.2 alebo v bode 11.2 postačuje jednostranné písomné oznámenie doručené druhej Zmluvnej strane a takáto zmena nevyžaduje prijatie dodatku k Zmluve; účinky takejto zmeny nastanú dňom doručenia oznámenia druhej Zmluvnej strane.

(c) Ak dospeje pri plnení predmetu Zmluvy ktorákoľvek zo Zmluvných strán k záveru, že na riadne a/alebo včasné vykonanie Diela je potrebné vykonať práce nepredpokladané Zmluvou (ďalej len „**naviac práce**“), takéto práce môže Zhotoviteľ vykonať iba v prípade a iba po tom, ako bude k Zmluve uzatvorený, zákonne súladným spôsobom, najmä v súlade so Zákonom o VO, dodatok, ktorý nadobudne účinnosť. Na úhradu akýchkoľvek naviac prác vykonaných v rozpore s predchádzajúcou vetou nemá Zhotoviteľ právny nárok.

**17.2 Rovnopisy**

Zmluva má 19 strán a vyhotovuje sa **v troch rovnopisoch**, z ktorých po podpise Objednávateľ dostane dva rovnopisy a Zhotoviteľ jeden rovnopis.

**17.3 Prežívajúce ustanovenia**

Ak Zmluva z akýchkoľvek dôvodov zanikne, Zmluvné strany si vymienili, že body tejto Zmluvy týkajúce sa kontroly, preukázateľnosti, zmluvných pokút, sľubu odškodnenia, náhrady škody, dôverných informácií a ochrany osobných údajov, korešpondencie a doručovania a všetky ustanovenia bodu 17 zánikom Zmluvy nezanikajú, i keď to v nich nie je výslovne dohodnuté.

**17.4 Záverečné vyhlásenia**

Zmluvné strany vyhlasujú, že majú spôsobilosť na právne úkony v plnom rozsahu a ich zmluvná voľnosť nie je žiadnym spôsobom obmedzená. Zmluvné strany ďalej vyhlasujú, že Zmluvu uzatvorili na základe ich skutočnej, slobodnej a vážnej vôle, ktorú prejavili určito a zrozumiteľne, Zmluvu uzatvorili dobromyseľne a v dobrej viere a neuzatvorili ju ani v omyle, ani pod nátlakom a ani v tiesni alebo za nápadne nevýhodných podmienok, Zmluvu si prečítali, obsahu Zmluvy porozumeli a na znak súhlasu s obsahom Zmluvy ju vlastnoručne podpísali.

**17.5** Neoddeliteľnou súčasťou Zmluvy je príloha č. 1 –Cenová ponuka Zhotoviteľa.

Banská Bystrica, dňa: xxxxx ................, dňa: xxxxx

**Objednávateľ: Zhotoviteľ:**

......................................... .........................................

**Banskobystrický samosprávny kraj Obchodné meno**

Mgr. Ondrej Lunter, predseda Meno, priezvisko, označenie funkcie